水萤赋
李子卿 (Tang)
水萤惟虫。惟虫能天。彼何为而化草。此何事而居泉。腹可自持。故无取于蟹。足能自运。亦曷怜于蚿。其形也蠢尔。其光也炯然。色动波间。状珠还于合浦。影悬潭下。若星聚于颍川。明不可以并时。故当昼而潜曜。暗不可以同德。故候夜而开照。近而察之。若海厎之阴火。远而望也。辟山边之寒燎。潜伏类于全真。无欲均于观妙。质未为用。是脱豫且之网。饵且不贪。高视任公之钓。徒观夫困坎而止。随萍则流。任晦明而隐见。与风水而沉浮。自得井蛙之乐。何虞辙鲋之忧。倘欲观书。固不惜于馀照。如将按剑。非有意于暗投。火为象兮。取于时而去其热。水为宅兮。质其润而得其洁。且混迹于泥沙。讵等夷于鱼鳖。同至人之乐道。类君子之甘节。览于心乃止水之常净。烛于物靡传薪之无绝。由此而言。觉吾道之灭裂。